《吊歇马梁烈女》
明代·郑奎光

古云烈士难，难与烈女比。借问烈女谁，歇马梁之子。

烈女生来诗书族，蕙质兰心气芳淑。深闺待字十七年，素袂天然厌罗縠。

一朝寇贼汹汹至，欲避不能心如刺。身可虏兮不可污，妾命如毛忍捐弃。

骂贼贼怒刀乱下，血肉成糜骂益厉。英风凛凛英名高，日月惨淡鬼神号。

歇马渡头青草墓，至今人说女中豪。

作者简介：郑奎光，恩平人。明神宗万历间贡生。事见民国《恩平县志》卷一七。